文約用韻請別作此留之并柬簽判李丈
作者：李流謙
朝代：宋

paragraphs: 平生心知我與君，餘子碌碌耳未聞。
相思輒命嵇呂駕，醉飲仍開孟公門。
山城牢落情易動，翻然便作思家夢。
笑言伏臘未一有，歸辦黄虀三百甕。
君才何止吞四溟，新詩誦過牙生津。
猗那清廟復在眼，此作未許秦火焚。
吾家丈人似居易，落筆成章了無諱。
相從更作百篇詩，且盡中山千日醉。